Hele 13 naturbrande har Nordjyllands Beredskab været ude til lørdag klokken 20:00. Tørken kan få det talt til at stige i løbet af aftenen.

Frederikshavn, Terndrup og Mors. Det er bare nogle af de steder, der lørdag er blevet ramt af naturbrande. Nordjyllands Beredskab kan allerede klokken 20:00 melde om hele 13 nye naturbrande i det nordjyske. Det er flere steder i forbindelse med høstning af marker, at ilden er opstået. Det gælder blandt andet ved Erslev på Mors. Her kæmper fire vogne fra Nykøbing Mors og tre vogne fra beredskabsstyrelsen med en markbrand, der har bredt sig på mellem 25-30 hektar jord. - Vi håber på, at vi har styr på det nu, men den kraftige vind har drillet os meget i dag. Vinden har blandt andet fået ilden til at hoppe over veje, siger indsatslederen ved Nordjyllands Beredskab. Ilden er formentlig startet i en landbrugsmaskine, der bruges til at presse halmballer. Brandvæsenet på Mors blev godt hjulpet af landmændene, der harvede brandbælter på markerne. Brandmændene fra Mors har haft meget at se til i dag. De kom nemlig direkte fra en anden markbrand, da denne brand blev indrapporteret. Udover de 13 brande der indtil videre er opstået i dag, så kæmper brandfolk stadig med den store Mosebrand i Dokkedal ved Aalborg. Den kan du læse mere om her.